laion/Wikipedia-Exotic huggingface dataset:
טאטים

טאטים הם קבוצה אתנית קטנה בקווקז שדוברת את שפת טאטית ממשפחת השפות האיראניות. המונח "טאט" נובע ממונח בטורקית המציין אנשים שאינם דוברי טורקית. רוב הטאטים הם מוסלמים וחלק קטן מהם יהודים. האחרונים דוברים לשון יהודית שהיא דיאלקט של טאטית ונקראת גם טאטית יהודית או "פרסית דרבנדית יהודית". קיים גם מיעוט טאטי-נוצרי בארמניה. הטאטים הגיעו לאזור הקווקז במאה ה-5 או ה-6. ב-1926 היו כ-70,000 דוברי טאטית (יהודים ומוסלמים). כיום חיים כ-10,000 טאטים בדאגסטן; וכ-10,000 טאטים באזרבייג'ן. רבים מן היהודים הטאטים עלו לישראל החל משנות ה-70 של המאה ה-20, בה הם נקראים יהודים הרריים או פשוט קווקזים. קיימת מחלוקת לגבי מוצאם של דוברי הטאטית. קיימת מצד אחד טענה הרואה את הלא יהודים שבהם כדוברי השפה המקוריים, והיהודים שבהם אימצו את השפה מאוחר יותר; ובנוסף, יש הרואים את מוצאם של יהודים אלה בטאטים שהתגיירו. מאידך, קיימת סברה שהטאטים היו בעבר יהודים כולם, אלא שבלחץ השכנים המוסלמים נאלצו להתאסלם. בעבודתו ההיסטורית, "גוליסטן-אירם", משנת 1844, כתב החוקר עבאס-קולי-אגא בקיחנוב על האוכלוסייה בצפון אזרבייג'ן ודרום דאגסטן. בין היתר התייחס לאתניקון הטאטי וציין כי הטאטים הם יהודים ארמנים וגאורגים שהתגוררו באותם אזורים והתמזגו במרוצת הזמן עם, על פי רוב, עם מוסלמים; כאשר בקרב הטבאסארנים, תושבי דרבנט, באקו, קובה וקורה, היו רק מעטים מהם. בשנות שלטונה של ברית המועצות בקווקז, טופחו הלאומיות והלשון הטאט אצל היהודים ההרריים, בין השאר, כדי לנתקם מן האוכלוסייה הגדולה של יהודי ברית המועצות. מדיה וקבצים בנושא טאטים בוויקישיתוף הספר נכתב במקור ברוסית - Гюлистан-Ирам עבאס-קולי-אגא בקיחנוב (Аббас-Кули-ага Бакиханов) או אבאסגולו בקיחנוב נקרא גם קודסי (Qüdsi) ‏ (1794–1847) - היסטוריוגרף ובלשן אזרי. מיכאל צ'לנוב, הטאטים בקווקז: גורלו המפותל של אתניקון, מוסקבה (באנגלית)
נעלמים (20 מי יודע)

משחק הנעלמים, או "20 מי יודע" הוא משחק שאלות מקובל. בישראל ניהל את המשחק שמואל רוזן מדי שבת ברדיו. חברים, בני משפחה וכל קבוצת אנשים בכל הרכב יכולים לשחק במשחק השאלות, שאחת מגרסאותיו מתנהלת כדלקמן: אחד מהקבוצה יוצא מן החדר וממתין בחוץ עד שמזמינים אותו לחזור. בזמן היעדרו, מסכמים שאר המשתתפים על הנעלם - מילה או צירוף מילים מקובל, מושג, מונח, שם עצם וכו'. השואל חוזר ומתחיל להציג שאלות לאנשי הקבוצה, לפי כל סדר הרצוי לו. אין חובה לשאול את כולם. יש לנסח את השאלות כך, שאפשר יהיה לענות עליהן ב"כן" ו"לא" בלבד. שאלה שאינה מנוסחת כך לא תיענה ויש לנסחה מחדש. אין שאלות מחייבות, אך מקובל להתחיל בסדרת סיווג ראשונית, בנוסח תרשים זרימה מילולי: האם זה עצם מוחשי? אם כן, ממשיכים בכיוון זה - האם הוא חי? צומח? דומם? אם התשובה הייתה "לא", הרי שמדובר במופשט, וכאן מתחילה סדרת שאלות חדשה. האם זה מושג? צירוף מילים? מונח באקטואליה? וכן הלאה. כל תשובה מובילה לכיוון מוגדר, ואם מציגים את השאלות בתבונה וחסכנות, יש סיכוי להגיע לתשובה הנכונה במסגרת 20 שאלות. יש להיזהר מבזבוז שאלות-סרק (אם נאמר שהנעלם איננו מוחשי, ברור שאיננו חי או דומם, למשל). אם התשובה היא שמדובר בצומח, למשל, אפשר לשאול אם מדובר בצמח מסוים (נניח, הצמח שבעציץ בפינת החדר). אם לא, אפשר לשאול אם זה עץ, אם זה סוג מסוים של עץ, אם זה עץ בעל תכונות מיוחדות, וכן הלאה. משחק הנעלמים טוב גם למצבים, המחייבים תעסוקה בתנאים מגבילים - בנסיעה ארוכה, בשעת המתנה וכדומה. המשתתפים יכולים לוותר על הגבלת 20 השאלות, להרחיב אותה או לקבוע הגבלת זמן במקומה. חשוב לוודא שאופי השאלות ורמתן מותאמים לגיל הנשאל ולרמת הידע וההתמצאות שלו. קיימת גרסה אחרת למשחק בשם "חי, צומח, דומם?" בה השאלה הפותחת היא (כצפוי): "האם זה חי, צומח או דומם?" והמשיב עונה בהתאם. כל שאר השאלות הן שאלות כן ולא בלבד. משחקים אלה משמשים לעיתים בסיס למבחן טיורינג בהן נבחנת יכולתו של מחשב לנחש את המושג תוך 20 שאלות. מספר משחקים כאלה עלו לאינטרנט ובנויים כך שיוכלו ללמוד מתשובות הגולשים. משחק אינטרנט בשם אקינטור (הג'יני) בו על הג'יני לנחש באמצעות 20 שאלות על איזה אישיות או דמות חשב השחקן זכה לפופולריות גדולה. הג'יני לומד מתשובות השחקן ומעדכן בהתאם את מסד הנתונים שלו. אם הג'יני נכשל, הוא מבקש מהשחקן שיגלה לו את התשובה ומוסיף אותה למאגר הנתונים שלו. נעלמים, באתר אנציקלופדיה בריטניקה (באנגלית) נעלמים, במסד הנתונים הקולנועיים IMDb (באנגלית)
רמדה

רמדה (באנגלית: Ramada) היא רשת מלונות רב-לאומית גדולה. החברה אמריקאית, בבעלות רשת המלונות והמסעדות וינדהאם (אנ'), ונכון לראשית 2023 היא מפעילה ברחבי העולם תחת המותג 'רמדה', 851 בתי מלון, שבהם למעלה מ-120,000 חדרי אירוח, ב-63 מדינות. השם 'רמדה' לקוח מצורת הרבים של המילה הספרדית 'rama' שפירושה ענף. 'ramadas' - ענפים, כינוי רווח לסוכות העשויות ענפים שהיו פופולריים באריזונה בזמן הקציר. השם נועד לבטא מקום מנוחה מוצל, וכך מתייחסים אתרי האינטרנט של מלונות רמדה לבתי המלון של המותג. לרשת יש שני מלונות בארץ: 'מלון רמדה ירושלים' 'מלון רמדה נתניה' הרשת הפעילה בעבר גם את מלון רמדה רמת גן אשר נקנה מרשת מלונות רימונים, ונמכרה לרשת מלונות רוקסון. מדיה וקבצים בנושא רמדה בוויקישיתוף אתר האינטרנט הרשמי של רמדה (באנגלית) רמדה, ברשת החברתית פייסבוק רמדה, ברשת החברתית אקס (טוויטר) ערך זה הוא קצרמר בנושא תיירות ובנושא ארצות הברית. אתם מוזמנים לתרום לוויקיפדיה ולהרחיב אותו.
רועי רוזנברג

רועי רוזנברג הוא שחקן כדורסל כיסאות גלגלים, חבר נבחרת ישראל בכדורסל בכיסאות גלגלים במשך 22 שנים. רוזנברג שירת בחטיבה 7 ובעקבות מזג אוויר מושלג בשנת 1992 סבל מכוויית קור קשה. במהלך הטיפול הרפואי, נגרם סיבוך שהותיר אותו משותק בפלג הגוף התחתון. במסגרת פעילות בית הלוחם החל לשחק כדורסל כיסאות גלגלים והיה חבר נבחרת ישראל במשך 22 שנים, עד לפרישתו בשנת 2018. כשנתיים שיחק באופן מקצועי בנבחרת כדורסל כיסאות גלגלים סנטה לוצ'יה באיטליה. כחבר וקפטן נבחרת ישראל השתתף רוזנברג 13 פעם באליפות אירופה, בשתי אליפויות עולם ובמשחקים הפאראלימפיים בייג'ינג (2008). במשחקים הפאראלימפיים דורגה הנבחרת במקום השישי. רוזנברג מתגורר בכפר יחזקאל ומשמש רכז הספורט בכפר הנוער ויצו ניר העמק. הוא נשוי ואב לשלוש בנות. פירוט השתתפותו בתחרויות המשחקים הפאראלימפיים באתר הרשמי של IPC (באנגלית) אבי סרנה, ‏19 שנים אחרי הטרגדיה: רוזנברג יוצא לקרב חדש, באתר ‏מאקו‏, 8 בספטמבר 2011 אבי סרנה, ‏19 שנים אחרי הטרגדיה: רוזנברג יוצא לקרב חדש, באתר ONE‏, 8 בספטמבר 2011 שלום, קפטן: נבחרת ישראל בכדורסל כסאות גלגלים נפרדה מרועי רוזנברג מכפר יחזקאל, באתר עמקניוז – חדשות העמק, ‏21 במרץ 2018 חיילי חטיבה 7 במשחק כדורסל מיוחד במינו, באתר צה"ל, 21 בפברואר 2023 אחיקם משה דוד, מלך הסלים: סיפור הצלחה בניר העמק, באתר nrg‏, 11 בינואר 2010
צופן אטב"ח

כתב אטב"ח, הנקרא גם "צופן אטב"ח", הוא צופן החלפה המבוסס על הערך הגימטרי של כל אות. בצופן זה מוחלפות זו בזו האותיות שסכום הגימטריה שלהם שווה ל-10, ל-100 או ל-1000, כאשר לאותיות מנצפ"ך ניתן ערך בפני עצמן (ך - 500, ם - 600, ן - 700, ף - 800, ץ - 900). באופן זה אל"ף שערכה הגימטרי הוא 1 מוחלפת באות טי"ת שערכה הגימטרי 9, יו"ד מוחלפת באות צד"י, קו"ף מוחלפת באות צד"י סופית וכן הלאה. צופן זה נזכר בתלמוד, כשיטה מדרש ששימשה את רבי חייא. הצופן שימש גם בפרשנות המקרא, הן על דרך הפשט, כדי לבאר מילים יחידאיות, והן כבסיס לדרשות ורמזים. בחלק זה מוחלפות ביניהן אותיות שסכום הגימטריה שלהן הוא עשר: א-ט (1+9=10) ב-ח (8+2=10) ג-ז (3+7=10) ד-ו (6+4=10) בחלק זה מוחלפות ביניהן אותיות שסכום הגימטריה שלהן הוא מאה: י-צ (10+90=100) כ-פ (20+80=100) ל-ע (30+70=100) מ-ס (60+40=100) בחלק זה (לפי שיטת הערוך ושיטת רש"י המקובלת),[דרושה הבהרה] מוחלפות ביניהן האותיות שסכום הגימטריה שלהן הוא אלף, לפי השיטה הגימטרית הנותנת ערך מספרי נפרד לאותיות הסופיות. לפי שיטה זו הערך הגימטרי של האותיות הסופיות ממשיך את הרצף הגימטרי של האותיות – לאחר ת' ששווה 400, ך' שווה 500, ם=600, ן=700, ף=800, ץ=900. בהתאם לכך, שיטת רש"י (המקובלת) והערוך: ק-ץ (100+900=1000) ר-ף (200+800=1000) ש-ן (300+700=1000) ת-ם (400+600=1000) בניגוד לכך, לדעת המהרש"ל בהבנת שיטת רש"י, אין לאותיות הסופיות מעמד מיוחד, ומוחלפות ביניהן האותיות שסכום הגימטריה שלהן הוא 500: ק-ת (100+400=500) ר-ש (200+300=500) האותיות הנ"ך (ולשיטת המהרש"ל ברש"י, רק האותיות ה"נ) הן אותיות ללא זוג, כיוון שאין אף אות אחרת המשלימה את הגימטריה שלהן לעשר או למאה. לכן, האותיות הללו מתחלפות ביניהן. המרה לצופן אטב"ח הערך אטב"ח, באתר ויקישיבה תלמוד בבלי, מסכת סוכה, דף נ"ב, עמוד ב'. למשל רד"ק על ספר יחזקאל, פרק מ"ז, פסוק י"ג, ומצודת ציון על ספר יחזקאל, פרק כ"א, פסוק כ'. רש"י, מסכת סוכה, דף נ"ב, עמוד ב', ד"ה באטב"ח.
לה פורטל (כדורסל)

כוכב הספורט סן-מישל לה פורטל קוט ד'אופל (בצרפתית: Étoile Sportive Saint-Michel Le Portel Côte d'Opale)' הידוע כ-ESSM לה פורטל או פשוט לה פורטל, היא קבוצת כדורסל צרפתית מלה פורטל (צר'), או-דה-פראנס, המשחקת בליגת העל הצרפתית. המועדון, שהוקם ב-1931, שיחק רוב זמן קיומו בליגות הנמוכות בצרפת. בעונת 2006/07 סיימה הקבוצה במקום השני בליגה השלישית ועלתה לליגה הלאומית השנייה. בעונת 2014/15 העפילה הקבוצה לגמר הגביע הצרפתי בכדורסל לאחר ניצחונות על קבוצות מהליגה הראשונה כמו לה-מאן סארת, לה האבר, אסוול ליון-וילרבאן והאלופה המכהנת לימוז', אך הפסידה 74–87 לשטרסבורג במשחק המכריע. בעונה שלאחר מכן זכתה הקבוצה בפלייאוף ה-Pro B ועלתה לראשונה לליגת העל הצרפתית. בעונת ה-Pro A הראשונה של המועדון הגיעה הקבוצה לפלייאוף לאחר שסיימה במקום השביעי והפסידה 0–2 לאלופה בסופו של דבר אלאן שאלון ברבע הגמר. בעונת 2017/2018 ערכה לה פורטל את הופעת הבכורה שלה באירופה, ביורופקאפ, בה הגיעה לרבע הגמר והודחה על ידי באקן ברס. הגביע הצרפתי בכדורסל: סגנות (1): 2014/15 ארצות הברית ישראל רוברט רות'בארט ארצות הברית דיאנג'לו הריסון ארצות הברית ישראל ג'ו אלכסנדר מדיה וקבצים בנושא לה פורטל בוויקישיתוף אתר האינטרנט הרשמי של לה פורטל (בצרפתית) אתר האינטרנט הרשמי של לה פורטל לה פורטל, ברשת החברתית פייסבוק לה פורטל, ברשת החברתית אינסטגרם לה פורטל, סרטונים בערוץ היוטיוב Basket : Le Portel en Pro A, France 3 או-דה-פראנס (בצרפתית)
דוד דרעי (ספורטאי)

דוד דרעי (נולד ב-1970) הוא שחקן ומאמן כדורסל כיסאות גלגלים, חבר נבחרת ישראל בכדורסל בכיסאות גלגלים ומאמן נבחרת בית הלוחם בירושלים. דרעי נולד בצרפת ועלה לישראל בילדותו. נפצע בשירותו בחטיבת הצנחנים. כחבר נבחרת ישראל השתתף במשחקים הפאראלימפיים בייג'ינג (2008) בהם דורגה הנבחרת במקום השישי. בשנת 2009 הקים את קבוצת הכדורסל של בית הלוחם בירושלים, בה איפשרו השתתפות של שחקנים בריאים על כיסאות גלגלים והוא שיחק לצד אחיו שמואל. דרעי שימש קפטן הנבחרת. פירוט השתתפותו בתחרויות המשחקים הפאראלימפיים באתר הרשמי של IPC (באנגלית) סער הס, כוכבים על כסאות גלגלים: נבחרת כדורסל הנכים, באתר ynet, 2 בספטמבר 2008 בת-אל חכם, נבחרת כדורסל הנכים היא הדבר הכי חם בירושלים, באתר nrg‏, 24 באוקטובר 2012 גילעד פולדש, ‏בית הלוחם ת"א היא מחזיקת הגביע בכדורסל נכים, באתר ONE‏, 4 במאי 2009
אילנית פרידמן

אילנית פרידמן (נולדה ב-1976) היא טניסאית ישראלית נציגת ישראל למשחקים הפאראלימפיים בייג'ינג (2008). פרידמן היא נכת צה"ל וחברת בית הלוחם בתל אביב, שם התאמנה בכדורסל כיסאות גלגלים ובטניס כיסאות גלגלים. במהלך תחרות בסן דייגו, בשנת 2006 הושעתה פרידמן מתחרויות למשך שנה עקב נטילת תרופה לאסתמה שהוגדרה על ידי איגוד הטניס העולמי כחומר אסור. בשנה שקדמה למשחקים הפאראלימפיים בבייג'ינג עלתה בדירוג העולמי מהמקום ה-23 למקום 9. לצורך עמידה בקריטריון האולימפי התחרתה בשנה זו ב-26 טורנירים. במשחקים הפאראלימפיים בייג'ינג (2008) התחרתה בטניס יחידים ולאחר ניצחון על נציגת יפן צ'יוקו אומהה, הפסידה בשמינית הגמר לנציגת סין דנדן הו ודורגה במקום השביעי בדירוג הכללי. בשנת 2010 סיימה להתחרות. פירוט השתתפותה בתחרויות המשחקים הפאראלימפיים באתר הרשמי של IPC (באנגלית) פרופיל אישי באתר איגוד הטניס העולמי סער הס, קרן לייבוביץ', הבמאית שלה ועוד 40. משלחת הנכים, באתר ynet, 5 בספטמבר 2008 Israeli wheelchair player suspended for doping, The Jerusalem Post, ‏2 March 2006 פרופיל אישי, באתר הפדרציה הבין-לאומית לטניס (באנגלית) "מדליה אולימפית לפני החתונה – הגשמת חלום", באתר ONE‏, 1 בספטמבר 2008
למביק

למביק (Lambiek) היא חנות קומיקס וגלריה לאומנות הממוקמת באמסטרדם שבהולנד. למביק נוסדה בשנת 1968 בידי קיס קאוסמקר והיא חנות הקומיקס הוותיקה ביותר בהולנד והמפורסמת ביותר בעולם. החנות מארחת תערוכות של אומני קומיקס מפורסמים מרחבי העולם. אתר למביק נחשב לאתר הקומיקס המקיף בעולם. האתר מציג תערוכות קומיקס, מאמרים בנושאים שונים, בין השאר על תולדות הקומיקס בהולנד. הפרויקט החשוב ביותר של האתר הוא הקומיקלופדיה, אנציקלופדיה העוסקת באומני קומיקס מכל רחבי העולם. מקור השם למביק הוא בשגיאה בשמו של LAMBIK דמות מתוך סדרת הקומיקס הפופולרית בוב ובובט של האומן הפלמי וילי ונדרסטין. מדיה וקבצים בנושא למביק בוויקישיתוף אתר האינטרנט הרשמי של למביק (באנגלית) למביק באנגלית היסטוריה של הקומיקס בהולנד קומיקלופדיה צילום פנורמי של החנות ערך זה הוא קצרמר בנושא הולנד. אתם מוזמנים לתרום לוויקיפדיה ולהרחיב אותו.
מיכאיל טיורין

מיכאיל טיורין (ברוסית:Михаил Владиславович Тюрин ‏, נולד ב-2 במרץ 1960 בקולומנה) הוא קוסמונאוט רוסי. הוא השתתף במספר טיסות לתחנת החלל הבין-לאומית. מיכאיל טיורין נולד בעיר קולומנה. המשפחה עברה להתגורר למחוז אמור בה הוא סיים בית הספר בשנת 1978. לאחר סיום הלימודים הוא נסע למוסקבה והתקבל ללימודים במכון לתעופה, בשנת 1984 הוא קיבל תואר שני כמהנדס מכונות. לאחר סיום הלימודים טיורין נקלט בתאגיד הטילים והחלל אנרגיה. הוא עסק בפרויקטים שונים בעיקר בתחום תכנון ופיתוח חלליות מדגם סויוז. בשנת 1994 טיורין החל הכנות במרכז גגארין להכשרת קוסמונאוטים. הוא היה חבר צוות גיבוי במספר משימות. באוגוסט 2001 טיורין היה חבר צוות של מעבורת החלל דיסקברי STS-105 (סקוט הורוביץ היה מפקד צוות). המעבורת הביאה לתחנת החלל הבין-לאומית משלחת מס' 3 לתחנת החלל הבין-לאומית בפיקוד פרנק קלברטסון שטיורין היה חברה לצד ולדימיר דז'ורוב. הם ביצעו מספר רב של ניסויים, טיורין ביצע פעילות חוץ רכבית 3 פעמים באורך כולל היה כ-13.5 שעות. הוא חזר לכדור הארץ בטיסת מעבורת החלל אנדוור STS-108 ב-17 בדצמבר 2001 לאחר 118 ימים בחלל. בשנת 2006 טיורין היה מפקד טיסה של חללית סויוז TMA-9 שהתחברה לתחנת החלל הבין-לאומית עם צוות משלחת מס' 14 לתחנת החלל הבין-לאומית בפיקודו של מייקל לופז-אלגריה. במהלך השהות בתחנת החלל טיורין ביצע פעמיים פעילות חוץ רכבית באורך כולל של כ-12 שעות. הוא חזר לכדור הארץ ב-21 באפריל 2007 לאחר 215 ימים בחלל. בשנת 2014 טיורין היה מפקד טיסה של סויוז TMA-11M שהתחברה לתחנת החלל הבין-לאומית עם צוות קבוע מס' 38 בפקידו של אולג קוטוב. הוא חזר לכדור הארץ במאי 2014 לאחר 187 ימים בחלל. בשנת 2016 טיורין מונה לתפקיד ניהולי במרכז גגארין להכשרת קוסמונאוטים. הוא עזב את התפקיד בשנת 2018. טיורין מתגורר עם משפחתו בעיר הכוכבים. מדיה וקבצים בנושא מיכאיל טיורין בוויקישיתוף ביוגרפיה ביוגרפיה באתר הכנת הקוסמונאוטים הרוסי
אן קרופורד אצ'סון

אן קרופורד אצ'סון, באנגלית: Anne Acheson (5 באוגוסט 1882 - 13 במרץ 1962) הייתה פסלת בריטית-אירית. היא ואלינור האלה המציאו יציקות גבס לגפיים שבורות של חיילים. אצ'סון הציגה באקדמיה המלכותית ובעולם. במהלך מלחמת העולם הראשונה היא עבדה עבור האגודה לצרכים כירורגיים ב בצ'לסי, לונדון. אצ'סון קיבלה את פרס גליכן ב-1938. היא חילקה את זמנה בין לונדון לגלנאווי, מחוז אנטרים, צפון אירלנד. אצ'סון נולדה בפורטאדאון שבמחוז ארמה, לג'ון אצ'סון, תעשיין ואשתו הרייט גלאזגו. אן אצ'סון התחנכה במכללת ויקטוריה, בלפסט, בבית הספר לאמנות בבלפסט ובמכללה המלכותית לאמנות בלונדון, שם למדה פיסול אצל אדואר לאנטי אצ'סון הציגה לראשונה באקדמיה המלכותית בשנת 1913, כאשר הפסל שלה "הפיקסי" התקבל לתערוכה. במהלך ארבעת העשורים הבאים, 30 מפסליה הוצגו ב-22 תערוכות באקדמיה. עבודתה של אצ'סון כללה פסלונים, דיוקן ופסלוני גן. בעוד שעבודותיה המוקדמות פוסלו מעץ, הפסלים המאוחרים שלה נעשו ברובם במתכת, אבן או בטון. במהלך מלחמת העולם הראשונה היא התנדבה באגודה לצרכים כירורגיים. האגודה סיפקה חבישות רפואיות ונוצרה על ידי גילדת הרקמה של המלכה מרי. אצ'סון ואלינור האלה היו שתיהן פסליות וראו חיילים שחזרו מהחזית עם גפיים שבורות המוחזקות יחד בסדי עץ ותחבושות בסיסיות בלבד, אצ'סון הציעה לייצב בגבס את הגפה וכשהגבס התקשה, לעטוף בתחבושת- ולהניח אותו על האיבר השבור כדי לתמוך בו בזמן הריפוי. הרעיון נולד בהשראת הפיסול בפריז שבו השתמשה ביצירות שלה ביציקות גבס. סד נייר וגבס מעיסת הנכונה הפחית את זמן הריפוי תוך תמיכה נכונה באיבר השבור. הרעיון של שימוש בגבס אומץ ושוכלל במהלך השנים ועדיין נמצא בשימוש היום במקצוע הרפואה. כשסיימה את לימודיה, לימדה אצ'סון בבית ספר בלונדון והמשיכה להתגורר בעיר זו. היא הייתה האישה הראשונה, בשנת 1938, שנבחרה כעמית של אגודת הפסלים המלכותית הבריטית . אצ'סון עברה הסבה מקצועית למהנדסת ושרטטת במהלך מלחמת העולם השנייה כדי לאפשר לה לבצע עבודה התנדבותית נוספת. היא גם עבדה עבור הצלב האדום במהלך המלחמה. לאחר המלחמה המשיכה אצ'סון כאמן ועסקה בצפון אירלנד. "Personal Paragraphs". Aberdeen Journal. British Newspaper Archive. 24 June 1938 The First Lady of Mulberry Walk: The Life and Times of Irish Sculptress Anne Acheson David Llewellyn, Troubador Publishing Ltd, 2010 "Anne Crawford Acheson CBE, ARBSA". Mapping the Practice and Profession of Sculpture in Britain and Ireland 1851–1951 Frances Spalding (1990). 20th Century Painters and Sculptors. Antique Collectors' Club. "Anne Acheson profile". Ashtead Pottery. Archived from the original Sara Gray (2019). British Women Artists. A Biographical Dictionary of 1000 Women Artists in British Decorative Arts. Dark River Miss Anne Acheson" Times [London, England] 16 March 1962: "Surgical Requisites Association". Bath War Hospital. 13 February 2017 "Portadown honours Anne Acheson who invented plaster cast for bones". BelfastTelegraph.co.uk. McTear, Ian (4 November 2018). "The sculptor who mended shattered bones" "Anne Acheson remembered with Blue Plaque unveilled at church" Holland, Mairead (8 April 2019). "The Armagh sculptor whose treatment for broken bones is still used 100 years on". ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "אן קרופורד אצ'סון".
Go Away

Go Away (בעברית: תלך מכאן) הוא שיר של הזמרת הקובנית אמריקאית גלוריה אסטפן אשר יצא באפריל 1993 כחלק מהפסקול של הסרט "תוצרת אמריקה" וגם כחלק מאלבום האוסף שלה Greatest Hits. מבחינה מוזיקלית השיר הוא בסגנון של הרבה שירים שהקליטה בימים בהם הייתה חלק מההרכב מיאמי סאונד משין. השיר הגיע למקום ה-38 במצעד האירופאי הכללי, אם כי בארצות הברית השיר נכשל מלהיכנס למצעד בילבורד הוט 100. בנוסף השיר גם דורג במצעדים של קולומביה ויפן. בנובמבר 2020 השיר נוגן במסגרת ספיישל הטלוויזיה "The View" ובוא נראה דונלד טראמפ עוזב את הבית הלבן לצלילי שיר זה. הקליפ לשיר בוים על ידי במאי הקולנוע והטלוויזיה והמפיק קווין ליין. באוקטובר 2013 הקליפ גם הועלה לחשבון היוטיוב הרשמי של הזמרת שם גרף ונכון לאוגוסט 2023 הוא גרף 510 אלף צפיות. סרטון השיר "Go Away" באתר יוטיוב
מרי באטרסבי

מרי באטרסבי, באנגלית: Mary Battersby ( 1801–1841) הייתה אמנית אירית. מעט מאוד ידוע עליה. יש שחושבים כי באטרסבי הייתה בתו הרווקה של רוברט באטרסבי מבובסוויל, מחוז מית', אירלנד, אשר בשנת 1763 נשא לאישה את מריאן, בתו והיורשת של היינס ווייד מליסלין, מחוז קאוואן, אירלנד. אחרים הטילו ספק בכך, והציעו שהיא יכולה הייתה להיות בתו של אחיו של רוברט באטרסבי, המכונה ג'ון מליקפילד. תאריך הלידה שלה, בהתבסס על תיארוך עבודותיה בציור, מוערך בין השנים 1763 ל-1785. ייתכן שה-M בציוריה לא התייחס למרי, אלא לסימן היותה אישה (גברת), או אפילו לשם חיית מחמד. המסקנה היא נראה שיש מספר נשים במשפחת באטרסבי שניתן לייחס את היצירות אליהן, כולל פנלופה באטרסבי. בשל היעדר ראיות נוספות, לא ניתן לקבוע זהות ברורה של אמנית זו. על חלק מהתרומות מעבודתה כתובה כתובת האמנית כ־21 North Cumberland Street, Dublin ומאוחר יותר מס' 16 Mountjoy Square East. יש להניח כי כתובות אלו הן של אמה או קרוב משפחה אחר. היצירות של באטרסבי חתומות כולן "מיס באטרסבי" או "M.Battersby". הקורפוס שלה הוא שישה אלבומי ציורים, תיעוד של מכתב אחד ושתי כתובות. אין מסמכים נוספים הנוגעים אליה, ונראה שהיא לא הציגה בפומבי. אף שהיא מתוארת כ"ציירת פרחים", לאור עבודתה הידועה, העניין שלה היה יותר בתצפיות בציפורים מאשר בבוטניקה. לא ידוע אם באטרסבי קיבלה הכשרה רשמית כלשהי בצבעי מים, אם כי לא היה נדיר שנשים צעירות יקבלו הכשרה כזו. אף על פי שעבודתה מתוארת כנאמנה לטבע וללא פרטים זרים. במהלך חייה הסגנון שלה לא התפתח. החברה המלכותית של דבלין קיבלה ארבעה כרכים של רישומים ממיס באטרסבי, הראשון ב-1820, שלושה ב-1836 עם מכתב. אלה היו פרחים שצוירו מהטבע, ציורים מאוסף ציפורים שצולמו בפנסילבניה, צפון אמריקה על ידי Robert Battersby Esq. MD, ציפורים מקומיות שכולן נורו במחוז מית', וציורים שנלקחו מאוסף של ציפורים מפוחלצות במוזיאון דבלין. שני כרכים נוספים נמצאים במוזיאון אלסטר, האחד מתוארך לשנת 1841 והשני ללא תאריך. אלבום קטן נמצא גם באוספים של הספרייה הלאומית של אירלנד, עם יצירות של פרחים, פרפרים, חרקים ונוצות, הוצע כי ייתכן שהפיקה אותו אמנית אחרת ממשפחת באטרסבי, פרנסס איזבלה באטרסבי. הרישומים של הציפורים המפוחלצות ממוזיאון דבלין, נמצא במוזיאון הטבע בדבלין, מורכב מציורים בגודל טבעי של הציפורים במוזיאון. הציורים הם של ציפורים אקזוטיות כולל יונקי דבש. מדיה וקבצים בנושא מרי באטרסבי בוויקישיתוף Crookshank, Anne; Glin, Knight of, Desmond FitzGerald (1994). The watercolours of Ireland : works on paper in pencil, pastel and paint, c.1600–1914. London: Barrie & Jenkins. O’Connor, Éimear (2010). "Miss Battersby: A Case Study". In O’Connor, Éimear (ed.). Irish Women Artists, 1800-2009. Dublin: Four Courts Press ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "מרי באטרסבי".
אבוב ד'אמורה

אַבּוּב דָ'אמוֹרֶה (באיטלקית: Oboe d'amore), או אַבּוּב אַהֲבָה, הוא אבוב מצו-סופרן/אלט הנמוך בטרצה קטנה מן האבוב הרגיל, ולו פעמון דמוי ביצה. בדומה לכלים אחרים שנקראו "ד'אמורה", כגון חליל ד'אמורה וויולה ד'אמורה, גם לאבוב ד'אמורה יש צליל מחוספס וכהה, שנתפס בזמנו כקרוב יותר לקול האנושי ומתאים לתיאור רגשות עמוקים. אבוב ד'אמורה המוקדם ביותר שהגיע לידינו נבנה בשנת 1719 בלייפציג, שהייתה מרכז חשוב של בניית כלים, ופעלו בה מספר בוני אבובים חשובים. הכלי זכה לפופולריות רבה בגרמניה בתקופת הבארוק המאוחר, ומלחינים רבים כתבו לו תפקידי סולו (בקונצ'רטי ובמוזיקה קאמרית) ואובליגטו (במוזיקה קולית), ביניהם יוהאן סבסטיאן באך וגאורג פיליפ טלמן. באך השתמש בכלי פעמים רבות בקנטטות שלו (הוא החל לכתוב לכלי אחרי שעבר ללייפציג), והקונצ'רטו לצ'מבלו שלו בלה-מז'ור הוא כמעט בוודאות עיבוד של קונצ'רטו מוקדם לאבוב ד'אמורה. אחד מקטעי האובליגטו הידועים ביותר היא האריה Qui sedes מתוך המיסה בסי מינור. לקראת סוף המאה השמונה-עשרה דעך העניין באבוב ד'אמורה, ויצירות מועטות מאוד נכתבו לו אחרי 1760. הכלי השפיע על התפתחות הקרן האנגלית, ששאלה ממנו את הפעמון דמוי-הביצה ומאפיינים נוספים, ולבסוף החליפה אותו ככלי הנמוך במשפחת האבוב. עם התעוררות העניין במוזיקה עתיקה במאה התשע-עשרה, וגילויה מחדש של המוזיקה של באך, פותחה גרסה מודרנית של הכלי, המבוססת על האבוב המודרני. כלים אלה נועדו בתחילה לביצועים של יצירות באך, אולם עד מהרה נמצאו מלחינים מודרניים שראו אפשרויות חדשות בגוון המעניין של הכלי. המלחין הראשון לאחר "תחיית" הכלי שעשה בו שימוש היה ריכרד שטראוס ב-1903 (סימפוניה דומסטיקה (Symphonia Domestica)). מלחינים נוספים שילבו את הכלי ביצירות תזמורתיות, בהם מאהלר, קלוד דביסי וגוסטב הולסט. הדוגמה המוכרת ביותר היא הסולו לאבוב ד'אמורה בבולרו של ראוול. מלחין נוסף שכתב לכלי הוא ג'רג' ליגטי. מדיה וקבצים בנושא אבוב ד'אמורה בוויקישיתוף
רפאל ידידיה שלמה צרור

הרב רפאל ידידיה שלמה צרור (כ"ב אלול ה'תמ"א, 1681 - כ"ז כסלו ה'תצ"ח, 1738) היה רופא, ראש ישיבה, פוסק הלכה נודע, אב בית הדין ורבה של אלג'יר בראשית המאה ה-18, ובעל השכלה כללית. מחבר השו"ת פרי צדיק. נולד באלג'יר לאביו הרב ישועה. התייחס לרשב"ץ השני, ולרבי אברהם אבן טוואה. למד אצל חכמי עירו. בהמשך התמנה לאב בית הדין של אלג'יר. קירב את תלמידו הרב יהודה עייאש ששימש אותו כחמש עשרה שנה. חביריו בבית הדין היו רבי יעקב צרור, רבי אברהם יאפיל, רבי יהודה עייאש, ורבי בנימין דוראן. הרב נשאל שאלות הלכתיות מקהילות רבות בצפון אפריקה, ביניהן: תוניס, קונסטנטין, אלג'יר, אוראן וגיברלטר. כמו כן התכתב בהלכה עם חבירו הרב מסעוד אלפסי. בשנת ה'תע"ד (1714), בית הדין בראשות רבי סעדיה אזוביב (דיין ראשון) ורבי מימון יאפיל (דיין שני) באלג'יר שלח כתב הסכמה לרבי משה חאגיז, לפיו הם מסכימים להחרים את נחמיה חייא חיון שפעל להפצת השבתאות. בין החותמים נמנה גם הרב רפאל ידידיה שלמה צרור (דיין שישי).    הרב עמד בראשות הישיבה, ותלמידיו העידו כי לרבם כשרון זכירה ייחודי, וכן שהיה בעל השכלה רחבה, בחכמת ההגיון, מדע המדינה, רפואה וטבע. הרב חיבר קינה לעשרה הרוגי מלכות. עוד העידו תלמידיו כי הרב סבל ממאורעות קשים שפגעו בבניו ובממונו. הרב נטה לחלות, ופגעה בו עייפות כרונית והתעלפויות. ביתו מתה בחייו בשעת לידת בנה. לאחר פטירתו, תלמידו הרב יהודה עייאש כתב עליו קינה בערבית. הרב תמך בשימור מנהגי אלג'יר, וסבר שלא ניתן לשנותם. כמו כן דאג להעביר את המנהגים לתלמידו הרב יהודה עייאש, שקיבצם בספר 'מנהגי ודיני ק"ק ארג'יל'. הרב ביאר שארצות המערב קיבלו עליהם את הוראות מרן השולחן ערוך, ויש לפסוק כמותו בכל מקום, מלבד הלכות ומנהגים שכבר נהגו בהם שלא כמרן, שאין לשנות את המנהג הקדמון. הרב סבר שאין לפסוק כהגהות הרמ"א, עד שיתברר שכך גם דעת מרן השולחן ערוך. לא ניתן לטעון 'קים לי' כשיטת אחד הפוסקים כנגד דעתו של מרן השולחן ערוך. שו"ת פרי צדיק - שאלות ותשובות בארבעת חלקי השולחן ערוך. נדפס לראשונה בליוורנו, ה'תק"ח. ביאור ארבעת חלקי השולחן ערוך - פירוש וקיצור לארבעת חלקי השולחן ערוך. כתב היד אבוד. הקדמת ר"י עייאש לספרו 'לחם יהודה'. ראו הקדמת הרב צרור לשו"ת התשב"ץ. ראו למשל שו"ת פרי צדיק סימן יז. ראו בסוף ספר מלחמת ה' - חרב לה', אמשטרדם ה'תע"ד. הקדמת התלמידים לשו"ת פרי צדיק. ראו בכתב היד באתר הספרייה הלאומית. הקינה בכתב יד אתר הספרייה הלאומית. ראו מבוא לספר 'מנהגי ודיני ק"ק אלג'יר' מאת הרב יהודה עייאש. ראו שו"ת פרי צדיק סימן ב; דיני ומנהגי ק"ק ארג'יל סימן ב סעיף א. ספר דיני ומנהגי ק"ק ארג'יל, סימן ז סעיף ב. [עדות הר"י עייאש ששאל את רבו הרב צרור]. שו"ת פרי צדיק סימן ב. ע"פ תלמידו רבי מכלוף עמר בקונטרס הדרושים, דרוש א, (נדפס כנספח לשו"ת פרי צדיק).
Amala Tour

Amala Tour הוא סיבוב הופעות של הראפרית דוג'ה קאט אשר התחיל ב-18 באוקטובר 2018 ביוסטון והסתיים ב-21 במרץ 2019 בדאלאס. סיבוב ההופעות נחלק לשני חלקים כאשר כל ההופעות של 2018 היו תחת השם "Amala Fall Tour 2018" וההופעות של 2019 היו תחת השם "Amala Tour". רשימה זו נכונה לתאריך 6 במרץ 2019: "Go to Town" "Roll With Us" "Cookie Jar" "Fancy" "All Nighter" "No Police" "Body Language" "Pretty Girls" "Tia Tamera" "Nintendhoe" "Juicy" "Game" "Candy" "Morning Light" "Wine Pon You" "So High" "Mooo!" https://www.setlist.fm/search?query=artist:%28Doja+Cat%29+tour:%28Amala+Tour%29